Ene laztana,

Dagoeneko bederatzi urte pasatxo eman dugu batera. Zeinek esango zidan nire harreman intimorik luzeena zurekin izango zela?

Batzuetan, malenkoniak jota, atzera begira jartzen naiz. Esaterako, gogoan dut aurkeztu gintuzten eguna: hasieran, mugitu ezinik geratu nintzen, erabat harrituta; gero, hankak dardarka hasi eta ezinezkoa egin zitzaidan aurrean nituen eskailerak duintasunez jaistea. Baina, azkenean, adore apur bat bildu eta zu ezagutzen jarraitzeko hitzordua onartu nuen.

Aurreneko asteak jakinminak eta beldurrak jota eman nituen. Lehen aldia zen zu bezalako norbaitekin topatzen nintzena eta nire esperientzia ezak ez zidan erosoago sentitzen laguntzen. Nolakoa izango zinen? Zelan jokatu behar nuen? Ondo moldatuko al ginen?

Nik baino hobeto ezagutzen zintuztenengana jo nuen, informazio eske. Lasai egoteko esan zidaten, batzuetan berezi samarra izan zintezkeela, bai; baina elkar ezagutu ahala, gehiago erreparatuko niela zure alde onei. Eta hala, hasierako hitzorduetan tentuz ibili ginen biok.

Handik gutxira, ordea, gero eta denbora gehiago pasatzen genuen elkarrekin eta nire mugimenduak kontrolatzen eta mugatzen hasi zinen. Nolabaiteko xantaia egiten zenidan lagunekin planak egin behar nituen bakoitzean, nirekin batera eman nahi zenituen eguneko ordu guztiak, zure presentzia nabarmentzen tematzen zinen,… Eta agobiatzen hasi nintzen, benetan agobiatzen hasi nintzen. Krisialdi latza pairatu nuen. Erabat gelditu eta terapia egitera joan behar izan nuen. Izugarri lagundu zidan azkeneko honek: nire burua maitatzen ikasi, zurekin negoziatzeko tresnak topatu eta gure artekoarekin ahalik eta osasuntsuen jarraitzeko erabakia hartu nuen. Aldaketa nabarmena izan zuen gure harremanak.

Oraindik ere, gure gorabeherak izaten ditugu, jakina. Askotan, ume txikien antzera, burugogor jartzen zara unerik eta lekurik txarrenetan. Eta okerrena udazkenaren hasieran iristen da beti. Suposatzen dut bikote normalen moduan, gu ere gehiegi berotzen garela udan eta, hau bukatuta, eztanda egiten dugula. Meteorologia madarikatua!

Egia esan, ez zintudan inondik inora espero, burua beste hamaika kontutan murgilduta nuen; baina zuk hankaz gora jarri zenizkidan plan horiek guztiak. Bizitza goitik behera aldatu zenidan. Orain, ia-ia hamarkada bat pasata eta gure artekoa ondo aztertuta, konturatzen naiz zuri esker, nire egin ditudala *erresilientzia*, *ikaskuntza*, *moldatze*, *pazientzia*, *erronka* edo *onartze* bezalako hitzak. Une batez baretu eta inguruko detaile txikiei merezi zuten garrantzia ematen irakatsi zenidan; erronka berriei ekiteko aukera luzatu zenidan; fideltasunaren oparia egin zenidan,… Hainbeste dut zuri eskertzeko!

Gure inguruan gaztelaniaz aritzen direnek EM esaten dizute, erabakiren bat hartu behar duzun bakoitzean, onomatopeia hori ahoan trabatuta duzula geratzen zarela ematen baitu, zalantzan bezala. Baina nik uste askoz hobeto datorkizula euskarazko bertsioa: EA. Zurekin hala izaten baita beti niretzat: ea bihar hori egiteko gai naizen; ea ez den sumintzen; ea behingoagatik planak egin eta hauek burutzeko aukera dudan; ea tresna nahikoa dudan aurrera egin ahal izateko,...

Bai, ene Esklerosi Anizkoitza, zurekin sekula ez dago jakiterik. Eta oraindik, bizitzak edo medikuntzak kontrakorik esan ezean, bide luzea dugu aurretik elkarrekin egiteko. Beraz, ez dakit zuk, baina nik behintzat nahiago dut ibilbide hori eskertuta, ikasitako guztia lagun eta irribarre batekin korritu.

Azken finean, eta kontuak kontu, zu maitatzen eta onartzen ikasi dut, zeu ere nire parte zarelako. Eta halaxe jarraitzeko asmoa dut!

Egin dezagun bada aurrera mantso baina seguru, bizitzaz gozatzen eta eskutik helduta.

Beti zurekin,

Zure bidaide maitea